CELEX: 32012H0724(26)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma tal-Pajjiżi l-Baxxi u li twassal Opinjoni tal-Kunsill dwar il-Programm ta’ Stabbiltà tal-Pajjiżi l-Baxxi, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/88
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma tal-Pajjiżi l-Baxxi u li twassal Opinjoni tal-Kunsill dwar il-Programm ta’ Stabbiltà tal-Pajjiżi l-Baxxi, 2012-2015
   2012/C 219/26
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet tal-baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, bl-isem ta’ Ewropa 2020, li tkun imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u, fil-21 ta’ Ottubru 2010, huwa adotta deċiżjoni dwar il-linji gwida għall-politika tal-Istati Membri dwar l-impjiegi (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm Nazzjonali ta’ Riforma tal-Pajjiżi l-Baxxi għall-2011 u ta l-opinjoni tiegħu dwar il-Programm ta’ Stabbiltà aġġornat tal-Pajjiżi l-Baxxi għall-perijodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), il-Kummissjoni adottat ir-Rapport dwar il-Mekkaniżmu ta’ Twissija, li fih ma identifikatx lill-Pajjiżi l-Baxxi bħala wieħed mill-Istati Membri li għalih se titwettaq analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu tal-politika tal-Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien involut kif dovut fis-Simestru Ewropew, f’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex jiggarantixxi l-istabbiltà finanzjarja, il-konsolidazzjoni fiskali u l-azzjoni li tħeġġeġ it-tkabbir. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa’ jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika.
            
         
               (8)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin għall-inklużjoni fil-Programmi ta’ Stabbiltà jew ta’ Konverġenza tagħhom u l-Programmi Nazzjonali ta’ Riforma tagħhom.
            
         
               (9)
            
            
               Fis-27 ta’ April 2012, il-Pajjiżi l-Baxxi ppreżentaw il-Programm ta’ Stabbiltà tagħhom li jkopri l-perijodu 2012-2015 u l-Programm Nazzjonali ta’ Riforma tagħhom għall-2012. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt.
            
         
               (10)
            
            
               Abbażi tal-valutazzjoni tal-Programm ta’ Stabbiltà skont ir-Regolament tal-Kunsill (KE) Nru 1466/97, il-Kunsill huwa tal-opinjoni li x-xenarju makroekonomiku sottostanti għat-tbassir baġitarju fil-programm huwa ottimist. Għall-2013, il-Programm ta’ Stabbiltà jipprojjetta tkabbir ekonomiku ta’ 1¼ % mingħajr ma jitqies l-impatt negattiv tal-miżuri ta’ konsolidazzjoni addizzjonali fuq it-tkabbir, filwaqt li, abbażi tax-xenarju ta’ ebda tibdil fil-politika, il-Kummissjoni tbassar rata ta’ tkabbir mnaqqsa ta’ 0,7 %. L-obbjettiv iddikjarat tal-Programm ta’ Stabbiltà huwa li jiġu ssodisfatti r-rakkomandazzjonijiet tal-Kunsill dwar il-korrezzjoni tad-defiċit eċċessiv u l-ħidma biex tkompli tittejjeb il-pożizzjoni baġitarja lejn l-objettiv ta’ terminu medju (OTM) billi jiġi mmirat sforz strutturali ta’ mill-inqas 0,5 % fis-sena. Il-Programm ta’ Stabbiltà jimmira lejn defiċit nominali tal-gvern ta’ 3 % tal-PDG fl-2013 u jikkonferma l-OTM preċedenti ta’ defiċit strutturali ta’ 0,5 % tal-PDG, li jirrifletti b’mod xieraq ir-rekwiżiti tal-Patt ta’ Stabbiltà u Tkabbir. L-isforz fiskali annwali medju ta’ 0,75 % tal-PDG matul il-perijodu bejn l-2010 u l-2013, abbażi tal-bilanċ baġitarju strutturali (ikkalkulat mill-ġdid) (5), huwa konformi mal-isforz strutturali ta’ ¾ % tal-PDG irrakkomandat mill-Kunsill. Peress li l-Programm ta’ Stabbiltà ma jipprovdix miri baġitarji għas-snin ta’ wara l-2013, is-sostenibbiltà tal-korrezzjoni baġitarja fl-2013 u l-progress lejn l-OTM fis-snin l-aktar imbiegħda, inkluż il-konformità mal-valur referenzjarju tan-nefqa tal-Patt ta’ Stabbiltà u Tkabbir, ma jistgħux jiġu vvalutati.
               Il-projezzjonijiet baġitarji matul il-perijodu tal-programm huma soġġetti għal riskji ta’ implimentazzjoni. Dawn mhumiex ristretti biss għall-miżuri ta’ konsolidazzjoni mħabbra dan l-aħħar, iżda wkoll għall-implimentazzjoni ta’ wħud mill-miżuri li ġew maqbula qabel mill-Gvern li kien fl-aħħar tal-mandat tiegħu. Il-miżuri addizzjonali proposti mill-Gvern f’April 2012 għall-2013 u l-impatt baġitarju tagħhom ġew speċifikati u kkwantifikati aktar fil-25 ta’ Mejju wara d-data ta’ skadenza għall-valutazzjoni. Sa issa, l-aġġustament baġitarju serraħ l-aktar fuq it-tnaqqis fin-nefqa, li jaffetwa wkoll in-nefqa li ttejjeb it-tkabbir. Skont il-Programm ta’ Stabbiltà tal-2012, meta jitqies l-impatt tal-miżuri ta’ konsolidazzjoni addizzjonali, il-proporzjon tad-dejn għall-PDG huwa mistenni li jogħla aktar b’mod relattivament sinifikanti għal 70,2 % tal-PDG fl-2012 filwaqt li jiżdied ftit aktar għal 70,7 % tal-PDG fl-2013. Għalhekk, il-proporzjon tad-dejn huwa projettat li jibqa’ ‘l fuq sew mill-valur referenzjarju tat-Trattat ta’ 60 %. Għall-2014 u l-2015, il-Programm ta’ Stabbiltà ma jispeċifikax il-miri tad-dejn u għalhekk ma tistax tingħata valutazzjoni tal-konformità mal-limitu referenzjarju tat-tnaqqis tad-dejn tal-Patt ta’ Stabbiltà u Tkabbir għas-snin ta’ wara l-2013.
            
         
               (11)
            
            
               Il-Gvern ippreżenta pjanijiet li jżidu gradwalment l-età statutorja tal-irtirar li tilħaq l-aktar tard 66 fl-2019 u 67 fl-2024. Wara dan, l-età statutorja tal-irtirar se tingħaqad mal-istennija tal-għomor. Il-miżuri fis-suq tax-xogħol jappoġġjaw żieda korrispondenti fl-età effettiva tal-irtirar. F’konformità mal-ftehim tal-Gvern, ir-riforma tal-pensjonijiet għandha l-għan li tikseb kondiviżjoni xierqa u sostenibbli intra- u interġenerazzjonali tal-kostijiet u r-riskji fit-tieni pilastru. Fir-rigward tal-kura fit-tul, il-Gvern pprovda pjan għal riforma. Se jkunu meħtieġa miżuri aktar konkreti li jikkontribwixxu għal tnaqqis fil-piż finanzjarju tas-soċjetà li qiegħda tixjieħ fil-Pajjiżi l-Baxxi.
            
         
               (12)
            
            
               Diżinċentivi fiskali għal dawk li jaqilgħu t-tieni introjtu naqsu iżda għadu mhux biżżejjed. It-tneħħija tad-diżinċentivi li baqa’ tikkontribwixxi aktar biex tiżdied il-provvista tal-ħaddiema u tagħmel l-allokazzjoni tal-kapital uman aktar effiċjenti. Għandha titjieb l-integrazzjoni tas-suq tax-xogħol għall-gruppi vulnerabbli.
            
         
               (13)
            
            
               Fil-qasam tal-politika tal-intrapriżi, l-aġendi tas-setturi l-għolja ġew approvati u ġew iffirmati “kuntratti ta’ innovazzjoni” settorjali bejn il-Gvern u r-rappreżentanti tal-industriji. Qed jiżdied l-appoġġ għal riċerki privati permezz tal-introduzzjoni tal-iskema tat-tnaqqis tat-taxxa għar-riċerka u l-iżvilupp (RDA+) bħala parti mill-inċentivi biex ikomplu jippromwovu l-innovazzjoni, ir-R&Ż privati u rabtiet eqreb bejn ix-xjenza u n-negozju. Madankollu, l-enfasi fuq “is-setturi l-għolja” ma għandux ikun a skapitu tar-riċerka fundamentali u lanqas ma għandha teskludi kumpaniji innovattivi li ma jappartjenux għal wieħed mis-“setturi l-għolja”.
            
         
               (14)
            
            
               Matul dawn l-aħħar erba’ deċennji, id-distorsjonijiet strutturali akkumulaw fis-suq reżidenzjali tal-Pajjiżi l-Baxxi. Fis-suq tal-proprjetà, restrizzjonijiet fil-provvista u inċentivi tat-taxxa fundamentali għal sjieda tad-djar (notevolment it-tnaqqis tal-imgħax għal self b’ipoteka li jiffavorixxi lil unitajiet domestiċi b’introjtu ogħla) wasslu għal allokazzjoni ineffiċjenti tal-kapital. Fis-suq tal-kera, li parti kbira ħafna minnu hija meħuda mir-reżidenzi soċjali, il-politiki soċjali u l-limiti fuq il-livelli tal-kera u fuq iż-żidiet tal-kera wasslu għal provvista riġida ħafna tal-kera tad-djar. L-immodifikar tat-trattament tat-taxxa favorevoli tas-sjieda tad-djar għandu jikkontribwixxi għat-tnaqqis tad-distorsjonijiet strutturali tas-suq reżidenzjali tal-Pajjiżi l-Baxxi.
            
         
               (15)
            
            
               Il-Pajjiżi l-Baxxi daħlu għal għadd ta’ impenji bħala parti mill-Patt Euro Plus. Dawn l-impenji, u l-implimentazzjoni tal-impenji ppreżentati fl-2011, jikkonċernaw it-trawwim tal-impjiegi, it-titjib fil-kompetittività, it-tisħiħ tas-sostenibbiltà finanzjarja, u t-titjib fis-sostenibbiltà tal-finanzi pubbliċi. Il-Kummissjoni vvalutat l-implimentazzjoni tal-impenji tal-Patt Euro Plus. Fir-rakkomandazzjonijiet ġew ikkunsidrati r-riżultati ta’ din il-valutazzjoni.
            
         
               (16)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Pajjiżi l-Baxxi. Hija vvalutat il-Programm ta’ Stabbiltà u l-Programm Nazzjonali ta’ Riforma. Mhux biss qieset ir-rilevanza tagħhom għall-politika fiskali u soċjoekonomika sostenibbli fil-Pajjiżi l-Baxxi imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-Rakkomandazzjonijiet (1) sa (5) hawn taħt.
            
         
               (17)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà, u l-opinjoni tiegħu (6) hija riflessa b’mod partikolari fir-rakkomandazzjoni (1) hawn taħt,
            
         B’DAN JIRRAKKOMANDA li l-Pajjiżi l-Baxxi jieħdu azzjoni fil-perijodu 2012-2013 biex:
   
               1.
            
            
               Jiżguraw korrezzjoni f’waqtha u dejjiema tad-defiċit eċċessiv. Għal dan il-għan, l-istrateġija baġitarja għall-2012 tiġi implimentata bis-sħiħ kif previst. Jispeċifikaw il-miżuri neċessarji biex jiżguraw l-implemetazzjoni tal-baġit tal-2013 bil-ħsieb li jiżguraw l-isforz ta’ aġġustament strutturali speċifikat fir-rakkomandazzjonijiet tal-Kunsill taħt il-proċedura ta’ defiċit eċċessiv. Sussegwentement, jiżguraw sforz għal aġġustament strutturali xieraq biex isir progress biżżejjed lejn l-OTM, inkluż l-issodisfar tal-valur referenzjarju tan-nefqa, u l-iżgurar ta’ progress biżżejjed lejn konformità mal-valur referenzjarju għat-tnaqqis tad-dejn filwaqt li tiġi protetta n-nefqa f’oqsma b’rilevanza diretta għat-tkabbir bħar-riċerka u l-innovazzjoni, l-edukazzjoni u t-taħriġ. Għal dan il-għan, wara l-formazzjoni ta’ Gvern ġdid, jiġi sottomess aġġornament tal-Programm ta’ Stabbiltà tal-2012 b’miri u miżuri ssostanzjati għall-perijodu ta’ wara l-2013.
            
         
               2.
            
            
               Jieħdu miżuri biex iżidu l-età statutorja tal-irtirar, anke billi jgħaqqduha mal-istennija tal-għomor, u jsejsu dawn ma’ miżuri fis-suq tax-xogħol biex jappoġġaw iż-żieda fl-età effettiva tal-irtirar, filwaqt li jtejbu s-sostenibbiltà tal-finanzi pubbliċi fuq medda twila. Jaġġustaw il-pensjonijiet tat-tieni pilastru biex jirriflettu ż-żieda fl-etajiet statutorji tal-irtirar, filwaqt li jiżguraw diviżjoni xierqa tal-kostijiet u r-riskji intra- u interġenerazzjonali. Jimplementaw ir-riforma ppjanata fil-kura fit-tul u jikkumplementawha ma’ aktar miżuri biex tinkludi ż-żieda fl-ispejjeż, fid-dawl ta’ popolazzjoni li qed tixjieħ.
            
         
               3.
            
            
               Tissaħħaħ il-parteċipazzjoni fis-suq tax-xogħol, speċjalment tal-anzjani, tan-nisa, tal-persuni b’diżabbiltà u tal-immigranti, anke billi jkomplu jitnaqqsu d-diżinċentivi tat-taxxa għal dawk li jaqilgħu t-tieni introjtu, jitkattru t-tranżizzjonijiet fis-suq tax-xogħol, u jiġu indirizzati r-riġiditajiet.
            
         
               4.
            
            
               Jippromwovu l-innovazzjoni, l-investiment fir-R&Ż privati u r-rabtiet eqreb bejn ix-xjenza u n-negozju, kif ukoll it-trawwim tat-tiġdid industrijali billi jipprovdu inċentivi xierqa fil-kuntest tal-politika tal-impriżi, filwaqt li jissalvagwardaw l-aċċessibbiltà lil hinn mid-definizzjoni stretta tas-setturi l-għolja u l-ippriservar tar-riċerka fundamentali.
            
         
               5.
            
            
               Jieħdu passi sabiex gradwalment jirriformaw is-suq residenzjali, anke billi: (i) jimmodifikaw it-trattament tat-taxxa tas-sjieda tad-djar, inkluż billi jeliminaw gradwalment it-tnaqqis tal-imgħax għal self b’ipoteka, u/jew permezz tas-sistema ta’ kirjiet imputati, (ii) jipprevedu mekkaniżmu ta’ pprezzar aktar orjentat lejn is-suq fis-suq tal-kera, u (iii) għar-residenzi soċjali, tiġi allinjata l-kera mal-introjtu tal-unitajiet domestiċi.
            
         
      Magħmul fi Brussell, l-10 ta' Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 212, 19.7.2011, p. 13.
   
      (4)  ĠU L 306, 23.11.2011, p. 25.
   
      (5)  Il-bilanċ nett aġġustat ċiklikament ta’ miżuri ta’ darba u miżuri temporanji, ikkalkulat mill-ġdid mis-servizzi tal-Kummissjoni abbażi tal-informazzjoni pprovduta fil-programm, bl-użu tal-metodoloġija maqbula b’mod komuni.
   
      (6)  Skont l-Artikolu 5(2) tar-Regolament (KE) Nru 1466/97.